b'\n_START_ARTICLE_\nNikolai R\xc3\xb5bnikov\n_START_PARAGRAPH_\nNikolai R\xc3\xb5bnikov (vene \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb9 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\xa0\xd1\x8b\xd0\xb1\xd0\xbd\xd0\xb8\xd0\xba\xd0\xbe\xd0\xb2; 13. detsember 1930 Borissoglebsk \xe2\x80\x93 22. oktoober 1990 Moskva) oli vene n\xc3\xa4itleja._NEWLINE_Nikolai R\xc3\xb5bnikov oli p\xc3\xa4rit lihtsast t\xc3\xb6\xc3\xb6lisperekonnast. Ta kaotas varakult oma vanemad. Esialgu \xc3\xb5ppis ta meditsiiniinstituudis, kuid 1948. aastal asus ta \xc3\xb5ppima \xc3\x9cleliidulises Riiklikus Kinematograafia Instituudis, mille l\xc3\xb5petas 1953. aastal. Samast aastast t\xc3\xb6\xc3\xb6tas ta Filmin\xc3\xa4itlejate Teatristuudio n\xc3\xa4itlejana._NEWLINE_1950. aastate teisel poolel ja 1960. aastate algul sai R\xc3\xb5bnikov filmin\xc3\xa4itlejana v\xc3\xa4ga populaarseks. Olulised olid tema rollid filmides "Kevad \xc3\x9clej\xc3\xb5e t\xc3\xa4naval" ja "K\xc3\xb5rgus"._NEWLINE_1970. aastate l\xc3\xb5pus ja 1980. aastatel kutsuti teda filmidesse v\xc3\xa4hem m\xc3\xa4ngima ning ta sai p\xc3\xb5hiliselt teisej\xc3\xa4rgulisi ja episoodilisi rolle.'